Până scapă Dragnea de toate dosarele, ajunge premier, președinte, împărat al Universului și, în general, ce vrea mustața aia penibilă a lui, lucruri mai meschine se desfășoară în Teleorman. Unde Tel Drum, firma despre care toată lumea știe că e a lui Dragnea, va migra de pe pământul județului și va ocupa și apele Dunării.

Sfântul lung braț Pavel al lui Dragnea

Acum vreo trei ani și ceva, la finalul lui 2013, scriam că „pe 17 decembrie, (...) în <Monitorul oficial> a fost publicată hotărîrea de Guvern 943 prin care care insula Belina și brațul Pavel treceau din domeniul public al statului și administrarea Administrației Naționale <Apele Române> în domeniul public și administrarea Consiliului Județean Teleorman“. Apoi adăugam că „și mai interesant este ce se poate întâmpla, peste nu multă vreme, atât cu insula Belina, cât și cu brațul Pavel. Păi, li se poate schimba proprietarul: de la Consiliul Județean Teleorman, cele două bunuri pot ajunge la Tel Drum SA cît ai spune <vânzare la valoarea de inventar>. Conform HG 943, brațul Pavel are o valoare de inventar de numai 449.999 lei, adică fix 100.000 euro. Ce s-ar putea cumpăra, practic, cu 100.000 euro? Conform anexei 1 a HG 943, brațul Pavel are o lungime de 4.587 metri (4,5 kilometri, deci) și o suprafață de 1.368.773 metri pătrați, așadar cam 137 de hectare.

Pentru insula Belina, valoarea de inventar este mai mare. Tot conform anexei menționate, insula areo suprafață de 2.103.885 metri pătrați, adică 210 hectare. Statul a inventariat-o la 2.287.799 lei, adică aproximativ 500.000 euro.“.

Teleormanu' nu beli încă Belina

Tot la finalul lui 2013 explicam cum se poate face vânzarea brațului și insulei dunărene: „În primul rând, Consiliul Județean Teleorman ar trebui să decidă ca atât insula Belina, cât și brațul Pavel, să treacă din domeniul public al județului în cel privat. Conform legii 213 din 1998 (articolul 10, alineatul 1), decizia ar fi perfect legală, câtă vreme acum, după HG 943, cele două terenuri au trecut din domeniul public al statului în cel public al județului Teleorman și în administrarea CJ Teleorman. Apoi, tot conform legii, terenul ar trebui evaluat în vederea vînzării. În mod teoretic, evaluarea ar putea stabili că insula și brațul sunt mai scumpe decât valorile de inventar, dar la fel de bine ar putea stabili că valorile de piață sunt exact cele de inventar. În cele din urmă, CJ ar trebui să decidă vânzarea, fie prin licitație, fie prin încredințare directă.“.

Balast but not least

Ce nu v-am spus atunci e că Tel Drum este de mulți ani conectată la insula aia de pe Dunăre. Conform unui document al Apelor Române (vezi facsimil), Tel Drum exploatează niște balast fix de pe brațul Pavel și insula Belina deja de vreo cinci ani. Adică are un soi de drept de preempțiune asupra zonei iar în 2014, conform „Adevărul“, „Tel Drum a înaintat Consiliul Judeţean Teleorman o adresă prin care solicită dreptul de cesiune asupra unei suprafeţe de 290,768 mp, acoperită cu luciu de apă, situată în zona centrală a insulei Belina. (...) Din motive pe care numai conducerea Tel Drum le ştie, firma vrea să cesioneze contractul altcuiva, iar consilierilor li s-a cerut să ridice mâna şi să aprobe solicitarea, fără niciun amănunt în plus.“.

Dar, despre toate acestea, imediat ce se dezgheață complet Dunărea.

Departamentul de investigații